ທ່ານ Trump ກ່າວເຖິງ ນະໂຍບາຍ ຂອງທ່ານ ໃນຄຳປາໄສ ຕໍ່ກອງປະຊຸມໃຫຍ່ ຂອງພັກ
ທ່ານ Trump ກ່າວເຖິງຄວາມຮີບດ່ວນ ໂດຍອ້າງເຖິງ ວິກິດການແຫ່ງຊາດ ແລະເອີ້ນທ່ານເອງວ່າ ຜູ້ເວົ້າຄວາມຈິງ.
ໃນຄຳປາໄສເທື່ອທຳອິດ ໃນຄືນວັນພະຫັດນີ້ ໃນຖານະຜູ້ຖືກສະເໜີຊື່ ໃຫ້ເປັນຜູ້ສະໝັກປະທານາທິບໍດີຂອງພັກຣີພັບບລີກັນທ່ານ Donald Trump ໄດ້ກ່າວເຖິງຄວາມຮີບດ່ວນກ່ຽວເຫດການຮຸນແຮງເມື່ອໄວໆມານີ້ຢູ່ໃນສະຫະລັດແລະເອີ້ນທ່ານວ່າເປັນຜູ້ບອກຄວາມຈິງໂດຍກ່າວວ່າ ພາຍໃຕ້ລັດຖະບານຂອງປະທານາທິບໍດີ Trump ນັ້ນສະຫະລັດຈະເປັນປະເທດທີ່ປະຕິບັດຕາມລະບຽບກົດໝາຍຢ່າງເຄັ່ງຄັດ “ກອງປະຊຸມໃຫຍ່ຂອງພວກເຮົາໄດ້ມີຂຶ້ນ ໃນເວລາທີ່ເກີດວິກິດການ ຢູ່ໃນປະເທດຂອງພວກເຮົາ ການໂຈມຕີຕໍ່ຕຳຫຼວດຂອງພວກເຮົາ ແລະການກໍ່ການຮ້າຍຢູ່ຕາມຫົວເມືອງຕ່າງໆຂອງພວກເຮົາ ການຂົ່ມຂູ່ຕໍ່ການດຳລົງຊີວິດຂອງພວກເຮົາໃນແຕລະມື້ ແລະນັກການເມືອງຄົນໃດ ທີ່ຍັງບໍ່ເຂົ້າໃຈກ່ຽວກັບໄພອັນຕະລາຍນີ້ ກໍບໍ່ເໝາະສົມທີ່ຈະເປັນຜູ້ນຳພາປະເທດຊາດຂອງພວກເຮົາ” ນັ້ນຄືຄຳເວົ້າຂອງທ່ານ Trump ໃນຄຳປາໄສທີ່ກ່າວເຖິງບັນຫາໃນຂອບເຂດທີ່ກວ້າງຂວາງນັ້ນ ທ່ານ Trump ຍັງໄດ້ເວົ້າ ເຖິງແຜນການຂອງທ່ານທີ່ຈະຕໍ່ສູ້ກັບກຸ່ມລັດອິສລາມ ແລະກຸ່ມກໍ່ການຮ້າຍອື່ນໆໃນຂອບເຂດຊາຍແດນຂອງສະຫະລັດ ແລະຢູ່ໃນທົ່ວໂລກ ທ່ານ Trump ຍັງໄດ້ກ່າວຄັດຄ້ານຕໍ່ແນວຄິດຂອງພັກຣີພັບບລີກັນ ໂດຍຮຽກຮ້ອງໃຫ້ຍຸຕິຂໍ້ຕົກລົງການຄ້າຫຼາຍຝ່າຍ ສະໜັບ ສະໜຸນສິດທິປະຊາຄົມ ກະເທີຍ ພວກຮັກຮ່ວມເພດ ພວກຮັກສອງເພດ ແລະພວກປ່ຽນເພດທີ່ເອີ້ນຫຍໍ້ວ່າ LGBTແລະສະໜັບສະໜຸນຕໍ່ນະໂຍບາຍບໍ່ເຂົ້າແຊກແຊງເວລາຮັບມືກັບວິກິດການນາໆຊາດ ທ່ານ Trump ກ່າວວ່າ ໃນຖານະປະທານາທິບໍດີຂອງພວກທ່ານ ຂ້າພະເຈົ້າຈະດຳເນີນການທຸກສິ່ງຢ່າງ ທີ່ຢູ່ໃນອຳນາດຂອງຂ້າພະເຈົ້າ ເພື່ອປົກປ້ອງ ປະຊາຊົນ LGBT ຂອງພວກເຮົາຈາກຄວາມຮຸນແຮງແລະການກົດຂີ່ໂດຍພວກມີແນວຄິດກຽດຊັງຕ່າງປະເທດເພື່ອປົກປ້ອງພວກເຮົາຈາກພວກກໍ່ການຮ້າຍ ພວກເຮົາຕ້ອງໄດ້ເພັ່ງເລັງໃສ່ 3 ຢ່າງດ້ວຍກັນ 3 ຢ່າງທີ່ທ່ານ Trump ກ່າວເຖິງນັ້ນ ແມ່ນຮວມທັງການປະຕິບັດງານສືບລັບທີ່ດີທີ່ສຸດໃນໂລກ ປະຖິ້ມໃນອັນທີ່ທ່ານເອີ້ນວ່າ ນະໂຍບາຍທີ່ລົ້ມແຫລວ ໃນການບູລະນະສ້າງຊາດແລະການປ່ຽນແປງລະບອບການປົກຄອງທີ່ທ່ານນາງ Hillary Clinton ຊຸກຍູ້ໃຫ້ມີຂຶ້ນຢູ່ໃນອີຣັກ ລີເບຍ ອີຈິບ ແລະຊີເຣຍແລະໂຈະການຮັບເອົາຄົນເຂົ້າເມືອງຈາກປະເທດໃດກໍຕາມທີ່ໄດ້ມີການປະນີປະນອມໃນເລື້ອງພວກກໍ່ການຮ້າຍ ຈົນກວ່າກົນໄກທີ່ເໝາະສົມໄດ້ມີການຈັດຕັ້ງປະຕິບັດ ທ່ານ Trump ກ່າວວ່າ ຂ້າພະເຈົ້າມີແຕ່ ຈະຮັບເອົາສ່ວນບຸກຄົນ ເຂົ້າມາໃນປະເທດຂອງພວກເຮົາ ຜູ້ທີ່ໃຫ້ການສະໜັບສະໜຸນ ຕໍ່ຫລັກຄຸນຄ່າຂອງພວກເຮົາ ແລະ ຮັກປະຊາຊົນ ຂອງພວກເຮົາ ບຸກຄົນໃດກໍຕາມ ທີ່ສະໜັບສະໜຸນຄວາມຮຸນແຮງ ຄວາມກຽດຊັງຫຼືການ ກົດຂີ່ ພວກເຮົາບໍ່ຍິນດີຕ້ອນຮັບເຂົ້າມາໃນປະເທດຂອງພວກເຮົາແລະຈະບໍ່ຮັບເອົາເດັດ ຂາດ